ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1202/96 υποβολή: Richard Howitt (PSE) προς την Επιτροπή (15 Μαΐου 1996)

Θέμα: Διακομισθέντες Βόσνιοι μουσουλμάνοι που κατοικούν προσωρινά στο Νότιο Έσεξ

Θα μπορούσε να αναφέρει η Επιτροπή το διαφορετικό καθεστώς κατοικίας που χορηγείται στους Βόσνιους Μουσουλμάνους οι οποίοι έχουν απομακρυνθεί από τις περιοχές τους και διαμένουν προσωρινά, σύμφωνα με τα στοιχεία που διαθέτει, στα διάφορα κράτη μέλη, δεδομένου ότι ο Ύπατος Αρμοστής των ΗΕ για τους Πρόσφυγες έκρινε ότι το καθεστώς προσωρινής προστασίας πρέπει πλέον να αρθεί; Ποιός είναι ο ακριβής αριθμός και η αναλογία των διακομισθέντων προσώπων στα οποία έχει χορηγηθεί καθεστώς μόνιμης κατοικίας σε κάθε μία περίπτωση; Η Επιτροπή είχε και πρόκειται να έχει συζητήσεις με τη βρετανική κυβέρνηση σχετικά με την χορήγηση καθεστώτος μόνιμης κατοικίας στους διακομισθέντες Βόσνιους Μουσουλμάνους που το επιθυμούν και οι οποίοι διαμένουν προσωρινά στην εκλογική μου περιφέρεια, στο Νότιο Έσεξ;

Απάντηση της κ. Gradin εξ ονόματος της Επιτροπής (24 Ιουνίου 1996)

Όσον αφορά τους όρους άρσης της προσωρινής προστασίας υπέρ των εκτοπισθέντων ατόμων από τη Βοσνία και την Ερζεγοβίνη, η ύπατη αρμοστής των Ηνωμένων Εθνών για τους πρόσφυγες κα Ogata, αφού επισκέφθηκε την περιοχή, επιμένει στην αρχική της εκτίμηση. Με βάση τις διαπιστώσεις που έκανε κατά τη διάρκεια της επίσκεψής της η κα Ogata ανέφερε στην ομάδα εργασίας ανθρωπιστικών υποθέσεων της ειρηνευτικής συνδιάσκεψης της 13ης Μαΐου 1996 ότι δυστυχώς η κατάσταση δεν επιτρέπει την άρση της προσωρινής προστασίας.

Το καθεστώς κατοικίας που χορηγήθηκε στους εκτοπισθέντες από τη Βοσνία και την Ερζεγοβίνη διαφέρει σημαντικά μεταξύ των κρατών μελών ανάλογα με τις αποφάσεις χορήγησης προσωρινής προστασίας στους εκτοπισθέντες ή ανάλογα με άλλες μορφές προστασίας για τις οποίες ενδέχεται να είναι επιλέξιμοι. Ανάλογα με την εθνική νομοθεσία και την περίπτωση στους Βόσνιους ενδέχεται να χορηγηθούν διαφορετικά καθεστώτα κατοικίας όπως «ειδική άδεια παραμονής», διάφορες μορφές προσωρινής προστασίας, ειδικές άδειες παραμονής για ανθρωπιστικούς λόγους, άδειες διαρκούς παραμονής ή καθεστώς πρόσφυγα. Τα κράτη μέλη δεν έχουν διαθέσει στην Επιτροπή στοιχεία σχετικά με τους Βόσνιους στους οποίους έχει χορηγθεί καθεστώς διαρκούς παραμονής.

Η απόφαση για τη χορήγηση καθεστώτος διαρκούς παραμονής σε υπηκόους τρίτων κρατών εμπίπτει στην αρμοδιότητα των κρατών μελών.
ΓΡΑΠΤΗ ΕΡΩΤΗΣΗ E-1313/96 υποβολή: Richard Howitt (PSE) προς την Επιτροπή (3 Iουνίου 1996)

Θέμα: Συνεργασία με τις ΜΚΟ υπέρ των ατόμων με ειδικές ανάγκες

Ποια είναι η αναλογία, εκπεφρασμένη σε αριθμούς, ποσά και ποσοστά του προϋπολογισμού, που διατίθεται κάθε χρόνο ανά κράτος μέλος και ανά τομέα αναπηρίας (πολλαπλές αναπηρίες, φυσική αναπηρία, πνευματική αναπηρία, δυσκολίες σχολικής εκμάθησης και πνευματική υγεία) στη συνεργασία με τις ΜΚΟ υπέρ των αναπήρων; Είναι διατεθειμένη η Επιτροπή να καθιερώσει τα κριτήρια που θα εγγυώνται την ίση και ισόρροπη κατανομή των πιστώσεων μεταξύ των ενδιαφερομένων ΜΚΟ που ασκούν δραστηριότητα σε όλες τις χώρες και ωφελούν όλα τα άτομα που έχουν κάποια αναπηρία;

Απάντηση του κ. Flynn εξ ονόματος της Επιτροπής (18 Ιουλίου 1996)

Η συγχρηματοδότηση των δραστηριοτήτων των μη κυβερνητικών οργανώσεων (ΜΚΟ) πραγματοποιείται στο πλαίσιο του προγράμματος δράσης HELIOS ΙΙ που καθιερώθηκε με απόφαση του Συμβουλίου στις 25 Φεβρουαρίου 1993. Η οικονομική αυτή ενίσχυση διοχετεύεται στις δραστηριότητες ευρωπαϊκής συνεργασίας, όπου πρέπει να συμμετέχουν τουλάχιστον τρία κράτη μέλη. Μόλις εγκριθεί η χρηματοδότηση, καταβάλλεται σύμφωνα με την αρχή της επικουρικότητας. Η Επιτροπή δεν γνωρίζει στη συνέχεια την ακριβή αναλογία που διατίθεται σε κάθε κράτος μέλος και σε κάθε τομέα ειδικών αναγκών. Εντούτοις, στη γενική χρηματοδότηση των δραστηριοτήτων των ΜΚΟ, η Επιτροπή φροντίζει να γίνεται σεβαστή η γεωγραφική ισορροπία.

Ως προς την καθιέρωση κριτηρίων για να εξασφαλίζεται η δίκαιη και ισορροπημένη κατανομή των επιχορηγήσεων στις ΜΚΟ των ατόμων με ειδικές ανάγκες, η Επιτροπή γνωρίζει ήδη ότι είναι ανάγκη να εξασφαλιστεί ισορροπία στην ενίσχυση που παρέχεται στους διάφορους τομείς ειδικών αναγκών και ένταξης και θα συνεχίσει να καταβάλλει προσπάθειες για τη διατήρηση της ισορροπίας αυτής.
ΓΡΑΠΤΗ ΕΡΩΤΗΣΗ P-1672/96 υποβολή: Edith Mόller (V) προς την Επιτροπή (12 Iουνίου 1996)

Θέμα: Διαδικασία υποβολής προσφορών στο πλαίσιο του ερευνητικού προγράμματος - πλαισίου για τη βασική έρευνα στον κοινωνικο οικονομικό τομέα (TSER)

Σύμφωνα με ποιά κριτήρια έγινε η επιλογή των εξωτερικών εμπειρογνωμόνων που εξετάζουν τις αιτήσεις; Ποιά κριτήρια εφαρμόζονται για τη θετική αξιολόγηση των αιτήσεων; Ποιά κριτήρια ισχύουν ειδικότερα για τις καινοτομίες στον κοινωνικό τομέα;

Πόσα σχέδια επιδοτούνται σε πρώτο στάδιο και ποιά κράτη συμμετέχουν; Με ποιό τρόπο σκοπεύει η Επιτροπή να αξιολογήσει τις διάφορες προτάσεις για σχέδια και να τις συμπεριλάβει στη μελλοντική κατάρτιση του ερευνητικού προγράμματος; Ποιό το ύφος της χρηματοδότησης των επιμέρους επιδοτούμενων σχεδίων;

Απάντηση της κ. Cresson εξ ονόματος της Επιτροπής (15 Ιουλίου 1996)

Οι διαδικασίες για την επιλογή των εμπειρογνωμόνων για την αξιολόγηση των προτάσεων όσον αφορά δραστηριότητες έρευνας και τεχνολογικής ανάπτυξης που υποβάλλονται στο πλαίσιο ανοικτών προσκλήσεων υποβολής προσφορών και εγγράφονται στο στοχοθετημένο κοινωνικοοικονομικό ερευνητικό πρόγραμμα ακολουθούν τις πρακτικές που έχει υιοθετήσει η Επιτροπή και το Συμβούλιο και οι οποίες περιγράφονται στο έντυπο της Επιτροπής «Χρηματοδοτούμενη από την ΕΚ έρευνα και τεχνολογική ανάπτυξη». Οι εμπειρογνώμονες επιλέγονται από την Επιτροπή από ευρύ κατάλογο δυνάμει υποψηφίων οι οποίοι προτείνονται από τα εθνικά μέλη της επιτροπής προγράμματος, από επιστημονικούς και επαγγελματικούς οργανισμούς και φορείς. Κατά την επιλογή των εμπειρογνωμόνων, η Επιτροπή εξασφαλίζει ότι τα συγκεκριμένα άτομα διαθέτουν την κατάλληλη πείρα και γνώση των πεδίων εφαρμογής.

Τα κριτήρια αξιολόγησης των προτάσεων ακολουθούν τις κατευθυντήριες γραμμές που περιέχονται στον ενημερωτικό φάκελο που συνοδεύει τις αιτήσεις. Πρώτιστο μεταξύ των κριτηρίων αυτών είναι η επιστημονική και τεχνική αριστεία και καινοτομία, η ακεραιότητα και οι πολυ-πολιτισμικές δυνατότητες. Οι αξιολογήσεις όσον αφορά τους εμπειρογώμονες λαμβάνονται στο μέγιστο βαθμό υπόψη κατά την εκ μέρους της Επιτροπής λήψη αποφάσεων σχετικά με τις επιλεγείσες προτάσεις. Δεν υπάρχει ξεχωριστό ειδικό κριτήριο κοινωνικής καινοτομίας.

Στην πρώτη πρόσκληση υποβολής προτάσεων χρηματοδοτούνται 38 έργα, στα οποία συμμετέχουν 308 περίπου εταίροι (κατά κύριο λόγο ιδρύματα ανώτερης εκπαίδευσης), τα οποία αντιπροσωπεύουν όλα τα κράτη μέλη, τη Νορβηγία και την Ελβετία. Το συνολικό κόστος των χρηματοδοτούμενων έργων ανέρχεται σε 24 εκατομ. ECU περίπου, εκ των οποίων η κοινοτική χρηματοδότηση αντιστοιχεί σε 20 εκατομ. ECU περίπου.

Η Επιτροπή έχει πείρα στον χειρισμό μεγάλου αριθμού προτάσεων που υποβάλλονται κατόπιν των προσκλήσεών της. Οι γενικές διαδικασίες περιγράφονται στο προαναφερθέν έντυπο.
ΓΡΑΠΤΗ ΕΡΩΤΗΣΗ E-1225/96 υποβολή: Νικήτας Κακλαμάνης (UPE) προς την Επιτροπή (23 Μαΐου 1996)

Θέμα: Περικοπή κοινοτικών κονδυλίων

Σε δημοσίευμα του έγκυρου ελληνικού περιοδικού «ΟΙΚΟΝΟΜΙΚΟΣ ΤΑΧΥΔΡΟΜΟΣ» αναφέρεται ότι αντιμετωπίζεται το ενδεχόμενο περικοπής των κονδυλίων της Ε.Ε. που προορίζονται για τα Διευρωπαϊκά Δίκτυα (ΤΕΝs) προκειμένου να ελαφρυνθεί ο κοινοτικός προϋπολογισμός και να ανταπεξέλθει στις αυξημένες δαπάνες της αντιμετώπισης της ασθένειας των «τρελλών αγελάδων».

Ερωτάται η Επιτροπή:

1. Υπάρχει τέτοια πρόθεση εκ μέρους της;

2. Σε μία τέτοια περίπτωση ποια ρύθμιση θα υπάρξει ώστε να προστατευθούν τα έργα που αφορούν την Ελλάδα, χώρα ιδιαίτερα απομακρυσμένη;

Απάντηση του κ. Liikanen εξ ονόματος της Επιτροπής (11 Ιουλίου 1996)

Οι πιστώσεις σχετικά με τις γεωργικές δαπάνες και οι πιστώσεις που προορίζονται για τα διευρωπαϊκά δίκτυα ανήκουν σε δύο διαφορετικά κεφάλαια (κεφάλαιο 1: κοινή γεωργική πολιτική και κεφάλαιο 3: εσωτερικές πολιτικές) των δημοσιονομικών προπτικών που αποτελούν παράρτημα της διοργανικής συμφωνίας της 29ης Οκτωβρίου 1993 σχετικά με τη δημοσιονομική πειθαρχία και τη βελτίωση της διαδικασίας του προϋπολογισμού.

Επειδή το περιεχόμενο κάθε κεφαλαίου είναι διαφορετικό δεν μπορεί ένα κονδύλιο του προϋπολογισμού που εμπίπτει σε ένα κεφάλαιο να χρηματοδοτηθεί από πιστώσεις που εμπίπτουν σε ένα άλλο κεφάλαιο. Έτσι, εκτός εάν αναθεωρηθούν οι δημοσιονομικές προοπτικές, οι πιστώσεις δεν μπορούν ούτε να μεταφερθούν ούτε να συμψηφισθούν με τις πιστώσεις ενός άλλου κεφαλαίου.

Κατά συνέπεια δεν τίθεται θέμα για την Επιτροπή να περικόψει τις κοινοτικές δαπάνες που προβλέπονται για τα διευρωπαϊκά δίκτυα προκειμένου να καλυφθούν οι δαπάνες εξάλειψης της ασθένειας των τρελλών αγελάδων. Αντίθετα, στην πρότασή της για την αναθεώρηση των δημοσιονομικών πρακτικών ((Έγγρ. SEC(96) 492. )), η οποία υποβλήθηκε κατά τα τέλη Μαρτίου 1996, η Επιτροπή ζητά να ενισχυθούν κατά 1 εκατ. ECU για την περίοδο 1997-1999 οι τωρινές πιστώσεις που προβλέπονται για τα διευρωπαϊκά μεταφορικά δίκτυα.
ΓΡΑΠΤΗ ΕΡΩΤΗΣΗ E-1475/96 υποβολή: Richard Howitt (PSE) προς την Επιτροπή (12 Iουνίου 1996)

Θέμα: Αναπτυξιακά προγράμματα στη Βολιβία

Ποιά ήταν η απάντηση της Επιτροπής στις απόψεις του Ευρωπαϊκού Κοινοβουλίου που διατυπώθηκαν στην έκθεση Liese (Α4-0070/96) ότι πρέπει να ελέγχεται πλήρως η χρηματοδοτική ενίσχυση που παρέχεται στο πλαίσια της εκστρατείας για την καταπολέμηση των ναρκωτικών, ότι πρέπει να μειωθούν στο ελάχιστο οι διοικητικές δαπάνες και να βελτιωθεί ο συντονισμός με άλλους χορηγούς, όπως είναι το ΔΝΤ και η Διεθνής Τράπεζα, ώστε να διασφαλισθεί η συνοχή των διαφόρων πολιτικών;

Ιδιαίτερα, πώς σκοπεύει η Επιτροπή να ενσωματώσει τις συστάσεις του Κοινοβουλίου σε προγράμματα που χρηματοδοτούνται από την ΕΕ και έχουν ως στόχο την εκρίζωση των φυτειών κόκας στη Βολιβία;

Κοινή απάντηση του κ. Marνn εξ ονόματος της Επιτροπής στις γραπτές ερωτήσεις E-1474/96 και E-1475/96 (18 Ιουλίου 1996)

Όσον αφορά τις ενέργειες που πραγματοποιήθηκαν μέχρι σήμερα, η Επιτροπή χρηματοδότησε στη Βολιβία μικρό αριθμό ενεργειών που επεισέρχονται στον τομέα της εναλλακτικής ανάπτυξης ή της αποκατάστασης των τοξικομανών. Πρόκειται, κυρίως, για ενέργειες που χρηματοδοτήθηκαν μέσω διαφόρων μη κυβερνητικών οργανισμών (ΜΚΟ) της Βολιβίας ή της Ευρώπης.

Όσον αφορά τις μελλοντικές ενέργειες, η Βολιβία ζήτησε την υποστήριξη της Κοινότητας για τη χρηματοδότηση σημαντικού προγράμματος εναλλακτικής ανάπτυξης και εκρίζωσης των φυτών κοκαΐνης στην περιοχή Chapare. Το αίτημα αυτό μελετάται τώρα από τα κοινοτικά όργανα. Είναι ωστόσο, φανερό ότι η Επιτροπή, στην περίπτωση που δεχόταν να δώσει συνέχεια στην έρευνα αυτή, θα φρόντιζε ώστε να εφαρμοστούν αυστηρά τα ίδια βασικά κριτήρια για το σύνολο αυτών των ενεργειών βοήθειας στην ανάπτυξη. Πράγμα που σημαίνει κυρίως ότι οι χρηματοδοτούμενες ενέργειες πρέπει να στηρίζονται σε στερεές από τεχνική άποψη βάσεις (κυρίως προηγούμενες μελέτες της αγοράς), καθώς και σε συμμετοχική μεθοδολογία και να αποφεύγουν κάθε μορφή γραφειοκρατίας.
ΓΡΑΠΤΗ ΕΡΩΤΗΣΗ E-1474/96 υποβολή: Richard Howitt (PSE) προς την Επιτροπή (12 Iουνίου 1996)

Θέμα: Aναπτυξιακά προγράμματα στη Βολιβία

Λαμβανομένων υπόψη πληροφοριών ότι η εκτέλεση αναπτυξιακών προγραμμάτων στη Βολιβία που είχαν ως στόχο την εκρίζωση φυτειών κόκας εμποδίσθηκε από την έλλειψη συμμετοχής των ενδιαφερομένων γεωργών, από την υπερβολική γραφειοκρατία που είχε ως συνέπεια να χρησιμοποιείται ένα δυσανάλογα μεγάλο ποσό χρηματοδοτήσεων για την κάλυψη διοικητικών δαπανών και από την έλλειψη ενδιαφέροντος για την ανάπτυξη υγιούς πολιτικής της αγοράς που θα βασίζεται στην περιφερειακή αυτάρκεια, ποιά μέτρα προτίθεται να προτείνει η Επιτροπή για να διασφαλισθεί ότι δεν θα επαναληφθούν τα σφάλματα του παρελθόντος όσον αφορά τα σχέδια που χρηματοδοτούνται από την ΕΕ, αλλά διευθύνονται από την κυβέρνηση της Βολιβίας;

Τι έχει να απαντήσει η κυβέρνηση στις κατηγορίες που διατυπώθηκαν στον βολιβιανό τύπο ότι για σχέδια που ανακοίνωσε πρόσφατα η κυβέρνηση της Βολιβίας χρησιμοποιείται η ίδια προσέγγιση όπως και στο παρελθόν;

Κοινή απάντηση του κ. Marνn εξ ονόματος της Επιτροπής στις γραπτές ερωτήσεις E-1474/96 και E-1475/96 (18 Ιουλίου 1996)

Όσον αφορά τις ενέργειες που πραγματοποιήθηκαν μέχρι σήμερα, η Επιτροπή χρηματοδότησε στη Βολιβία μικρό αριθμό ενεργειών που επεισέρχονται στον τομέα της εναλλακτικής ανάπτυξης ή της αποκατάστασης των τοξικομανών. Πρόκειται, κυρίως, για ενέργειες που χρηματοδοτήθηκαν μέσω διαφόρων μη κυβερνητικών οργανισμών (ΜΚΟ) της Βολιβίας ή της Ευρώπης.

Όσον αφορά τις μελλοντικές ενέργειες, η Βολιβία ζήτησε την υποστήριξη της Κοινότητας για τη χρηματοδότηση σημαντικού προγράμματος εναλλακτικής ανάπτυξης και εκρίζωσης των φυτών κοκαΐνης στην περιοχή Chapare. Το αίτημα αυτό μελετάται τώρα από τα κοινοτικά όργανα. Είναι ωστόσο, φανερό ότι η Επιτροπή, στην περίπτωση που δεχόταν να δώσει συνέχεια στην έρευνα αυτή, θα φρόντιζε ώστε να εφαρμοστούν αυστηρά τα ίδια βασικά κριτήρια για το σύνολο αυτών των ενεργειών βοήθειας στην ανάπτυξη. Πράγμα που σημαίνει κυρίως ότι οι χρηματοδοτούμενες ενέργειες πρέπει να στηρίζονται σε στερεές από τεχνική άποψη βάσεις (κυρίως προηγούμενες μελέτες της αγοράς), καθώς και σε συμμετοχική μεθοδολογία και να αποφεύγουν κάθε μορφή γραφειοκρατίας.
ΓΡΑΠΤΗ ΕΡΩΤΗΣΗ E-0833/96 υποβολή: Irene Crepaz (PSE) προς την Επιτροπή (12 Απριλίου 1996)

Θέμα: Διαπραγματεύσεις διαμετακόμισης μεταξύ Ευρωπαϊκής Ένωσης και Ελβετίας

Από τη σκοπιά του πληττόμενου από τις διαμετακομιστικές μεταφορές πληθυσμού του διαδρόμου του Brenner, είναι επιτακτικώς αναγκαία η άρση του ορίου των 28 τόννων που έχει επιβάλει η Ελβετία.

1. Σε ποιό σημείο βρίσκονται οι διαπραγματεύσεις της Ευρωπαϊκής Ένωσης με την Ελβετία, ιδιαίτερα όσον αφορά το θέμα της άρσης του ορίου των 28 τόννων για τις μεταφορές με βαρέα οχήματα στο πλαίσιο μιας συμφωνίας μεταξύ ΕΕ και Ελβετίας σχετικά με τις μεταφορές από ξηράς; 2. Ποιά είναι η στάση της Επιτροπής στο συγκεκριμένο θέμα; Ποιες σχετικές ενέργειες πρόκειται να αναλάβει η Επιτροπή κατά το προσεχές διάστημα;

Απάντηση του κ. Kinnock εξ ονόματος της Επιτροπής (24 Μαΐου 1996)

1. Όπως θα γνωρίζει το αξιότιμο μέλος, με την απόφαση της 14ης Μαρτίου 1995, το Συμβούλιο εξουσιοδότησε την Επιτροπή να διαπραγματευθεί συμφωνία μεταξύ της Κοινότητας και της Ελβετίας σχετικά με τις χερσαίες και αεροπορικές μεταφορές.

Όσον αφορά τη διμερή και τριμερή οδική μεταφορά εμπορευμάτων, η Κοινότητα επιδιώκει την προοδευτική θέσπιση από την Ελβετία, βάσει συγκεκριμένου χρονοδιαγράμματος, των κοινοτικών προτύπων για το βάρος και τις διαστάσεις των εμπορικών οχημάτων. Σε πρώτη φάση η Ελβετία θα πρέπει να επιτρέψει άμεσα την πρόσβαση των κοινοτικών οχημάτων που συμφωνούν με τα κοινοτικά πρότυπα βάρους και διαστάσεων στα κύρια παραγωγικά και καταναλωτικά κέντρα της Ελβετίας. Η Ελβετία θα πρέπει επίσης προοδευτικά να άρει την απαγόρευση της νυχτερινής οδήγησης βάσει συμφωνηθέντος χρονοδιαγράμματος.

Όσον αφορά την οδική κυκλοφορία εμπορευμάτων υπό διαμετακόμιση, η συμφωνία διαμετακόμισης, η οποία λήγει στις 22 Ιανουαρίου 2005, επιβεβαιώνει το όριο των 28 τόνων ως το ανώτερο επιτρεπόμενο στο ελβετικό έδαφος. Η Κοινότητα επιδιώκει την επέκταση, βάσει συγκεκριμένου χρονοδιαγράμματος, του πεδίου των μεταφορικών δραστηριοτήτων που εξαιρούνται από το όριο των 28 τόνων και από την απαγόρευση της νυκτερινής οδήγησης. Η Επιτροπή διαπραγματεύεται αυτή τη στιγμή τη σταδιακή κατάργηση του ορίου των 28 τόνων το αργότερο έως την εκπνοή της συμφωνίας διαμετακόμισης, και κατά προτίμηση πριν από αυτή την ημερομηνία.

Το Ομοσπονδιακό Συμβούλιο της Ελβετίας πρότεινε, σε μια μελλοντική συμφωνία για τις χερσαίες μεταφορές, να προσαρμοστεί προοδευτικά το όριο βάρους, ώστε να καταστεί δυνατό, από το 2005, να γίνουν αποδεκτά από την Ελβετία τα κοινοτικά όρια βάρους. Η προσαρμογή θα εξαρτηθεί από όρους σχετικούς με τη φορολόγηση της οδικής κυκλοφορίας μέσω των Άλπεων.

2. Η Επιτροπή γνωρίζει ότι το ελβετικό όριο των 28 τόνων προκαλεί παρακαμπτήρια κυκλοφορία μέσω των γαλλικών και αυστριακών οδών. Για οικονομικούς και οικολογικούς λόγους, πρέπει κατά το δυνατόν να αποφεύγεται κάθε μορφή παρακαμπτήριας κυκλοφορίας. Η Κοινότητα επιδιώκει ειδικά να περιλάβει την αποφυγή της παρακαμπτήριας κυκλοφορίας σε γειτονικές χώρες ως ένα από τους ειδικούς στόχους της μελλοντικής συμφωνίας.
ΓΡΑΠΤΗ ΕΡΩΤΗΣΗ E-1118/96 υποβολή: Angela Billingham (PSE) προς την Επιτροπή (13 Μαΐου 1996)

Θέμα: Kίνδυνοι από τη χρήση παρασεταμόλης

Στο Ηνωμένο Βασίλειο, αρκετοί θάνατοι σημειώθηκαν λόγω χρήσης δισκίων παρασεταμόλης. Μπορεί, από αμέλεια, εύκολα να υπερβεί κανείς την επιτρεπόμενη ποσότητα και μια υπέρβαση της δόσης, έστω και σχετικά μικρή, μπορεί να αποβεί μοιραία. Την παρασεταμόλη μπορεί να προμηθευτεί κανείς σε μεγάλες ποσότητες, σε πολύ χαμηλές τιμές, σε λιανικά σημεία πώλησης, ακόμη και σε σουπερμάρκετ. Ένα αντίδοτο, η μεθιονίνη, όταν εμπεριέχεται σε παρασεταμόλη, την καθιστά ασφαλέστερη και παρόλο που αυτό ενδέχεται να έχει ασήμαντες παρενέργειες, μπορεί να προλάβει μοιραίες συνέπειες.

Γνωρίζει η Επιτροπή τα περιστατικά θανάτου που προκλήθηκαν από τη χρήση παρασεταμόλης σε άλλα κράτη μέλη της Ένωσης; Είναι εξίσου εύκολο να προμηθευτεί κανείς παρασεταμόλη σε άλλα κράτη μέλη;

Ποιά δράση ανέλαβε η Επιτροπή ώστε να καταστήσει ασφαλέστερη την παρασεταμόλη; Προτίθεται να ζητήσει να περιέχουν αντίδοτο όλα τα προϊόντα παρασεταμόλης ή να λάβει μέτρα έτσι ώστε να επιτρέπεται η πώληση της παρασεταμόλης μόνο ως φάρμακο για το οποίο θα χρειάζεται συνταγή γιατρού;

Απάντηση του κ. Bangemann εξ ονόματος της Επιτροπής (21 Ιουνίου 1996)

Η παρακεταμόλη είναι ένα πολύ γνωστό αναλγητικό και αντιπυρετικό φάρμακο και έχει αποδειχθεί ότι είναι αβλαβές υπό φυσιολογικές συνθήκες χρήσης. Η υπερβολική δόση μπορεί ωστόσο να προκαλέσει βλάβες στο ήπαρ και η ιατρική βιβλιογραφία έχει επισημάνει σοβαρά ανεπιθύμητα αποτελέσματα μετά από απόπειρες αυτοκτονίας ή μετά από άλλες μαζικές λήψεις (20 έως 30 δισκία).

Για το λόγο αυτό, το Συμβούλιο της Ευρώπης εξέδωσε ψήφισμα, το οποίο συνιστά να περιλαμβάνεται προειδοποίηση στις οδηγίες χρήσεως του φαρμάκου. Η προειδοποίηση αναφέρει ότι η λήψη δεν πρέπει να υπερβαίνει τις δόσεις που συνιστώνται ή ορίζονται στην ιατρική συνταγή και ότι δεν πρέπει να παρατείνεται η θεραπεία. Δεδομένου ότι οι άδειες διάθεσης στην αγορά των φαρμάκων που περιέχουν παρακεταμόλη χορηγούνται από τα κράτη μέλη, οι αρμόδιες αρχές τους ελέγχουν κατά πόσον υπάρχει η εν λόγω προειδοποίηση πριν χορηγήσουν τις άδειες.

Η Επιτροπή και η Ευρωπαϊκή Υπηρεσία Αξιολόγησης των Φαρμάκων (ΕΜΕΑ) δεν έχουν πληροφορίες σχετικά με πρόσφατους θανάτους οφειλόμενους στην παρακεταμόλη. Για την χορήγηση παρακεταμόλης δεν χρειάζεται ιατρική συνταγή και, σύμφωνα με τις πληροφορίες που έχει η Επιτροπή, οι εθνικές αρχές δεν προτίθενται να αλλάξουν το καθεστώς χορήγησής της ή να επιβάλουν την προσθήκη αντιδότου. Χάρις στις νέες κοινοτικές διατάξεις για τον έλεγχο των φαρμάκων ((Οδηγία 93/39/ΕΟΚ του Συμβουλίου, ΕΕ L 214 της 24.08.1993. )), θα είναι δυνατόν πλέον να καταγράφονται από την ΕΜΕΑ τα σοβαρά ανεπιθύμητα αποτελέσματα που παρατηρούνται σε όλη την Κοινότητα και θα παρακολουθείται προσεκτικά η κατάσταση.
ΓΡΑΠΤΗ ΕΡΩΤΗΣΗ E-1412/96 υποβολή: Erhard Meier (PSE) προς την Επιτροπή (6 Iουνίου 1996)

Θέμα: Μεταφορά κοινοτικών οδηγιών στη νομοθεσία της Αυστρίας

Επειδή υπάρχουν αρκετές πληροφορίες σύμφωνα με τις οποίες η Αυστρία μεταφέρει με βραδύ ρυθμό κοινοτικές οδηγίες στη νομοθεσία της, ερωτώ:

Ποίο είναι το ποσοστό κοινοτικών οδηγιών που δεν έχει μεταφέρει στη νομοθεσία της η Αυστρία σήμερα;

Δύναται η Ευρωπαϊκή Ένωση να αναφέρει εάν στην περίπτωση της βραδυπορίας που χαρακτηρίζει τη μεταφορά κοινοτικών οδηγιών στη νομοθεσία της Αυστρίας πρόκειται περί επιβραδύνσεως

α) από πλευράς της ομοσπονδίας (Ομοσπονδιακή Δημοκρατία της Αυστρίας) ή

β) από πλευράς των αυστριακών ομοσπόνδων κρατών;

Απάντηση του κ. Santer εξ ονόματος της Επιτροπής (10 Ιουλίου 1996)

Η Επιτροπή παραπέμπει το Αξιότιμο Μέλος του Κοινοβουλίου στην 13η ετήσια έκθεσή της προς το Κοινοβουλιο σχετικά με τον έλεγχο της εφαρμογής του κοινοτικού δικαίου (1995) ((Έγγραφο COM (96) 600 τελικό )), και κυρίως στον πρόλογο και στο παράρτημα IV. Ο πρόλογος της εν λόγω έκθεσης περιέχει πίνακα στον οποίο εμφαίνεται ο αριθμός των εθνικών μέτρων μεταφοράς που ανακοινώθηκαν από τα κράτη μέλη για τη μεταφορά των οδηγιών που εφαρμόζονται στις 31 Δεκεμβρίου 1995, καθώς και το ποσοστό ανακοίνωσης στο οποίο έχει φθάσει κάθε επί μέρους κράτος μέλος. Το παράρτημα IV παρουσιάζει, εξάλλου, την κατάσταση ανακοίνωσης των εθνικών μέτρων μεταφοράς για κάθε οδηγία με την ίδια ημερομηνία ισχύος.

Όσον αφορά την Αυστρία, το ομοσπονδιακό κράτος είναι εκείνο που έχει την ευθύνη για την τήρηση των υποχρεώσεων που απορρέουν από το κοινοτικό δίκαιο. Πάντως, υπάρχουν τομείς στους οποίους μία πλήρης μεταφορά προϋποθέτει την παρέμβαση των ομόσπονδων κρατών.
ΓΡΑΠΤΗ ΕΡΩΤΗΣΗ E-1253/96 υποβολή: Peter Skinner (PSE) προς την Επιτροπή (23 Μαΐου 1996)

Θέμα: Κατειλημμένες εκτάσεις και ιδιοκτησίες στην πρώην Γιουγκοσλαβία

Σε σχέση με την επιστολή του κ. Kronenburg, της 9ης Φεβρουαρίου (αριθ. πρωτ. ΕΚ/md D(96), επιθυμώ να ερωτήσω περαιτέρω σχετικά με τα δικαιώματα των ιδιοκτητών γης και περιουσίας στην πρώην Γιουγκοσλαβία.

Η αρχή της ιδιοκτησίας γης βρίσκεται υπό αμφισβήτηση στη Βοσνία και σε ολόκληρη την πρώην Γιουγκοσλαβία. Το παράρτημα 7 της Συμφωνίας του Ντέιτον καθορίζει ότι «δικαιούνται την επιστροφή της περιουσίας που τους αφαιρέθηκε... καθώς και αποζημίωση για οποιoδήποτε περιουσιακό στοιχείο δεν είναι δυνατόν να τους επιστραφεί.» Στην επιστολή σας της 9ης Φεβρουαρίου δηλώνετε ότι η εξακρίβωση της εφαρμογής των διατάξεων αποτελεί έργο της διεθνούς κοινότητας. Σε ποιες ενέργειες προτίθεται να προβεί η Επιτροπή, εάν το παράρτημα 7 της Συμφωνίας του Ντέιτον δεν εφαρμοσθεί επιτυχώς, με βάση τους όρους της συμφωνίας, ώστε να διασφαλισθεί ότι οι ιδιοκτήτες γης και περιουσίας στην Κράινα διατηρούν ακόμη τη δυνατότητα να ασκήσουν αυτό το δικαίωμα;

Απάντηση του κ. Van den Broek, εξ ονόματος της Επιτροπής (5 Ιουλίου 1996)

Το παράρτημα 7 της γενικής συμφωνίας-πλαισίου για την ειρήνη στη Βοσνία και Ερζεγοβίνη δεν εφαρμόζεται στην περιοχή την ονομαζόμενη Krajinas στην Κροατία. Για το λόγο αυτό, η εφαρμογή της δεν θίγει άμεσα τους πρώην γαιοκτήμονες από την Krajinas. Η Επιτροπή παρακολουθεί, ωστόσο, από κοντά τις εξελίξεις στην Κροατία ώστε να διαπιστώσει εάν γίνονται σεβαστά τα νόμιμα δικαιώματα εκείνων που έφυγαν από την Krajinas.